PRIZONIERUL... 


de Rotaru Constantin (Nicolae Niţă) 


Ziarul “Libertatea”, New York. Anul IV, Nr. 41, Decembrie 1985. 


Bubuiturile repetate în uşă se înteţeau din ce în ce, dându-i 
impresia că uşa va ceda din clipă în clipă. După un prim moment de 
ezitare, întrebă cu teamă: 

- Cine e? 

- Miliția, deschide.... îi răspunse o voce groasă. 

Privi la acele ceasornicului agăţat de perete, cu mult trecute de 
orele unu din noapte. 

- Ce doriţi la ora asta târzie? Ce s'a 'ntâmplat?! 

- Deschide... 

Trase plapuma cu iuţeală peste pat, îşi puse papucii în picioare, 
închise unul din nasturii de sus ai pijamalei şi se repezi spre uşă: 

- Un moment, un moment... Deschid imediat, nu mai bateţi... 

Mai întâi, deschise vizorul şi privi pe hol: trei siluete se conturau în 
lumina oarbă, drept în faţa uşii. 

- Haide, deschide că n'avem timp... 

Inima îi bătea nebunește în piept, să i-l spargă.Trase uşa în lături: 

- Bună seara! Ce s'a 'ntâmplat?! 

- Sunt Lt. Ioniţă din partea securităţii statului... Nu vă faceţi griji... - 
se prezentă individul cu glasul gros, baritonal. Acesta este ordinul de 
percheziţie, mai adăugă el în timp ce scoase din buzunarul hainei 
hârtia. 

- Bine, dar ce s'a 'ntâmplat?! 

- Aici noi punem întrebări tovarăşu', îi răspunse omul securităţii 
împingându-l într'o parte cu cotul şi pășind înăuntru. Ai ceva de 
declarat? 


- Nu, n'am nimic, Doamne iartă-mă... Ce să declar?! 

- Vom vedea şi asta, nici o grije... 

Erau toţi trei înăuntru. Lt. Ioniţă păşi spre unul din dulapurile 
bibliotecii: 

- Unde ţii, mă banditule, manifestele? Unde le-ai ascuns? Aici?, 
arătă el cu mâna spre bibliotecă. 

- Cred că este o eroare. Nu ştiu despre ce fel de manifeste... 

- Gura!, i-o reteză scurt locotenentul. Nu ştii care manifeste? Care 
manifeste, ha? Manifestele legionare pe care le-ai pus în cutiile 
poştale... Sau tu nu ştii nimic?! Cum e? 

- Este prima dată când aud de aşa ceva... 

- Banditule, ţi-astup gura cu pământ dacă nu spui... Uite-aici "Ma- 
nifest către Români", continuă el scoțând o hârtie din buzunarul 
de la piept şi agitând-o în faţa ochilor. Cum e? Vreau să ştiu cine a 
făcut-o, unde a făcut-o, vreau să-i ştiu pe toţi bandiții ăştia... Merită 
arşi pe rug în piaţa publică, în faţa poporului. Credeai că nu te 
prindem? Uite că te-am prins! Nici nu te-aşteptai să-ţi călcăm pragul, 
ai? Uite c'am venit când nici nu te aşteptai... 

Se întoarse către cei doi care stăteau în expectativă: 

- Aici trebuie să fie. Scotociţi peste tot. Ştiţi ce-aveţi de făcut... 

Ca la o comandă, cei doi începură să scotocească în dulapurile 
bibliotecii, împrăştiind hârtiile şi cărţile jos, pe podea, trecându-le 
fugar cu privirea. 

N'au găsit nimic. Au trecut apoi în camera alăturată: 

- Zi mă, unde le ţii? 

- Protestez împo... 

Omul securităţii îi tăie vorba: 

- Protestezi?! Împotriva cui, mă banditule!? Împotriva clasei mun- 
citoare şi a oamenilor ei de ordine? Clasa muncitoare este împotriva 
tuturor reacţionarilor şi burghezilor... împotriva la toţi aceia care 
încearcă să creeze haos în ţară, aserviţi imperialiştilor americani şi 
clicei lor. Clasa muncitoare nu are ce discuta cu astfel de elemente 
fasciste şi legionare... La "Canal" o să fiţi trimişi cu toţii... să vă 
spălaţi de toate păcatele împotriva oamenilor muncii de la oraşe şi 
sate... 

Respiră câteva secunde cu privirile de ură aţintite asupra 
"reacţionarului", apoi reluă ţipând apăsat: 

- Protestezi?! Împotriva organelor noastre de ordine? Vă strivim ca 
pe viermi, bandiţilor... Unul nu mai rămâne. 

Se apropie cu iuţeală de el, apucându-l de gulerul pijamalei: 


- Spune mă, unde ţii manifestele? 

Îl strânse tare, cu putere, şi-apoi, deodată, îi făcu vânt. 

Omul se rostogoli peste masă, răsturnând cele câteva lucruri întinse 
în neorânduială. 

- Te omor cu mâna mea, banditule... Cu mâna mea te omor... Unde 
le ţii? 

Se aplecă asupra lui cu pumnii strânşi, gata să-l lovească: 

- Scoate manifestele, că nu ţine cu noi... Sau ne crezi proşti? 

Încercă să protesteze din nou, dar nu mai avea nici un rost. 
Picioarele securistului începură să-l izbească cu putere în abdomen, 
în cap, peste mâinile cu care încerca să se apere, însoţite de înjurături 
triviale ce-i ieşeau din gură la fiecare lovitură. Cu o ultimă sforţare, 
printre gâfâituri, îl plesni cu vârful pantofului drept în faţă, strigându- 
i tare: 

- Aşa vă strivim pe toţi, tâlharilor şi bandiţilor... 

Sângele începuse să-i curgă de-a valma pe nas şi pe gură, 
prelingându-se cu repeziciune peste veştminte. Loviturile îl 
ameţiseră... 

Făcu un efort să se scoale sprijinindu-se în cotul mâinii drepte, dar 
se prăbuşi într'o parte, fără putere. 

“Teroristule...” — auzi ca pe un ecou calificativul securistului. “Te 
strivim”... 


+ © + 


Când se trezi din somn, faţa îi era brăzdată de sudoare. Era un 
coşmar pe care-l avea tot mai des, de peste 20 de ani, după ani de zile 
de închisoare. Scena arestării i se repeata aidoma, noapte de noapte... 

Vinovat fără vină, devenise acum prizonierul propriului coşmar!... 

